《次前韵谢同楼诸公》
宋代·陈著

凝香画阁昼闻铃，唤我真心十倍醒。
奋臂勇寻西学侣，囘头挹谢北山灵。
京华是则薪炊桂，旅食何妨实剖萍。
此去功名如到手，也须伏阙疏延龄。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。